***แก๊งม่วนป่วนเยาวราช*** (อังกฤษ: Detective Chinatown; จีน: 唐人街探案; พินอิน: *Tángrénjiētàn'àn*) เป็นภาพยนตร์แนวตลกคู่หูสัญชาติจีนซึ่งออกฉายครั้งแรกใน พ.ศ. 2558 กำกับโดยเฉิน ซือเฉิง และแสดงนำโดยหวัง เป่าเฉียงและหลิว เฮ่าหรัน ออกฉายครั้งแรกในประเทศจีนเมื่อวันที่ 31 ธันวาคม พ.ศ. 2558 ภาคสองออกฉายในเดือนกุมภาพันธ์ พ.ศ. 2561 และภาคสามออกฉายในเดือนกุมภาพันธ์ พ.ศ. 2564

เรื่องย่อ
---------

ฉิน เฟิง (หลิว เฮ่าหรัน) เดินทางมาพักร้อนในกรุงเทพมหานครหลังสอบเข้าวิทยาลัยตำรวจไม่ได้ เขาตั้งใจจะมาพักอยู่กับถัง เหริน (หวัง เป่าเฉียง) ผู้มีศักดิ์เป็นลุงซึ่งเขาได้ยินมาว่าเป็นนักสืบมือหนึ่งแห่งไชนาทาวน์ แต่กลับพบว่าลุงถังที่จริงแล้วเป็นเพียงชายปลิ้นปล้อนที่ทำงานให้กับนายตำรวจผู้ซึ่งไม่เอาไหนพอกันชื่อคุน ไท่ (เซียว ยัง) ในขณะเดียวกัน นายสมบัติซึ่งเป็นผู้ต้องสงสัยคดีปล้นทองถูกฆ่าตาย และทองคำซึ่งถูกปล้นจากเจ้าพ่อหยัน (จิน ซื่อเจี๋ย) ก็หายไปด้วย คุน ไท่และคู่ปรับ หวง หลันเติง (เฉิน เฮ่อ) ได้รับคำสั่งจากเบื้องบนให้แข่งกันสืบคดีและนำทองกลับคืนโดยใครที่ชนะจะได้เลื่อนยศเป็นรองผู้กำกับ

หลังจากถังและฉินระหกระเหินทั่วกรุงเทพมหานคร ถังก็ถูกตำรวจควบคุมตัวในฐานะผู้ต้องสงสัยเนื่องจากถังเป็นคนสุดท้ายที่เข้าและออกโกดังและโรงงานของนายสมบัติในระหว่างที่เขาถูกฆ่า ถังขอความช่วยเหลือจากฉินซึ่งเป็นอัจฉริยะด้านการสืบคดี ถังและฉินหลบหนีจากทั้งการควบคุมของตำรวจและลูกน้องของนายสมบัติที่ต้องการทองคำคืนเข้าไปซ่อนตัวในบ้านของอาเซียง (ถง ลี่ย่า) เจ้าของบ้านเช่าของถัง ก่อนที่ทั้งลูกน้องของนายสมบัติและนายตำรวจคู่แข่งทั้งสองคนจะตามมาพบ

เวลาต่อมาฉินทราบจากถังว่าทำไมถังตกเป็นผู้ต้องสงสัย โดยในคืนวันเกิดเหตุ ถังได้รับว่าจ้างให้ไปขนลังพระพุทธรูปจากโกดังและโรงงานของนายสมบัติตอนเที่ยงคืน ทั้งคู่ตัดสินใจที่จะไม่หลบหนีแต่เลือกที่จะอยู่ในประเทศไทยต่อไป พวกเขาไปที่ลานจอดรถที่ซึ่งถังนำลังพระพุทธรูปไปส่ง ฉินพบชิ้นส่วนปลาในบริเวณลานจอดรถและไปค้นหาหลักฐานเพิ่มเติมต่อที่ตลาดอาหารทะเลและกองขยะ ในคืนเดียวกันฉินและถังเข้าไปค้นในโกดังและโรงงานของนายสมบัติและหวิดถูกโจรตัวจริงพบตัว ฉินสรุปว่าโทนี (มาร์ก หม่า) ลูกน้องของหวง หลันเติงมีส่วนเกี่ยวข้องกับคดีนี้

ฉินและถังจำเป็นต้องขอดูกล้องวงจรปิดภายในโกดังและโรงงาน แต่เพราะว่าข้อมูลไฟล์อยู่ในคอมพิวเตอร์ของหวง ถังจึงตัดสินใจล่อตำรวจออกไปในขณะที่ฉินและคุนคัดลอกไฟล์วิดีโอและเอกสารอื่น ๆ เกี่ยวกับนายสมบัติ หลังจากแปลเอกสารฉินจึงทราบว่าลูกชายของนายสมบัติหายตัวไปหนึ่งปีก่อนหน้านั้น และนายสมบัติเป็นลูกค้าประจำของคาเฟ่แห่งหนึ่ง ฉินและถังตามสืบไปจนพบกับสโนว์ (จาง จื่อเฟิง) ซึ่งเป็นเพื่อนร่วมชั้นของลูกชายของนายสมบัติ

ฉินและถังถูกจับตัวอีกครั้งและถูกนำไปพบกับเจ้าพ่อหยัน ซึ่งให้เวลาสามวันเพื่อนำทองคำกลับคืน ฉินและถังแยกทางกัน ฉินไปพบกับสโนว์อีกครั้ง ส่วนถังถูกหวงจับกุมอีกครั้ง ฉินพบว่าพ่อเลี้ยงของสโนว์ทำงานในร้านรับซื้อของเก่าใกล้ลานจอดรถและสงสัยเขา

ฉินและถังกลับมาพบกันอีกครั้งที่โกดังและโรงงานและคาดเดาว่าฆาตกรตัวจริงซ่อนตัวในโกดังและโรงงานเป็นเวลาหนึ่งสัปดาห์ก่อนจะฆ่านายสมบัติก่อนที่ถังจะมาถึงโกดัง และเข้าไปซ่อนในลังที่ถังได้รับว่าจ้างให้ไปขน อย่างไรก็ตาม ฆาตกรตัวจริงซึ่งสวมหน้ากากอำพรางเข้ามาพบทั้งสองและเตรียมตัวฆ่าทั้ง2 ทั้ง2ขว้างของใส่โจรทั้ง2กำลังจะรอดจากโจร แต่โจรไม่ยอมแพ้โจรเลยหาวิธีใหม่โดยการจุดไฟเผาโกดังและโรงงานแทนการฆ่าคนรอบ2 จนกระทั่งระยะสุดท้ายฉินและถังหลบหนีออกมาได้อย่างฉิวเฉียด

หลังจากทราบว่าอาเซียงถูกโทนีลักพาตัวไป ฉินและถังตามตัวไปจนพบ ต่อสู้ชนะโทนี และนำตัวอาเซียงไปส่งโรงพยาบาล ซึ่งที่โรงพยาบาลนั้นเองพวกเขาได้เห็นตำรวจและโจรสามคนยิงปืนต่อสู้กัน ฉินและถังกลับไปที่บ้านของสโนว์อีกครั้งแต่พบว่าเธอกินยาเกินขนาดและใกล้เสียชีวิต หนังจากนำตัวสโนว์ส่งโรงพยาบาล ฉินอ่านพบบันทึกในไดอารีของสโนว์ว่าเธอถูกนายสมบัติข่มขืน เมื่อพ่อของเธอทราบเรื่องจึงไปฆ่านายสมบัติ คดีฆาตกรรมและคดีปล้นทองไม่เกี่ยวข้องกัน

หลังจากฉินและถังถูกไล่ล่ารอบกรุงเทพมหานคร พวกเขาเปิดเผยกับตำรวจว่าทองคำที่หายไปซ่อนอยู่ในรูปปั้นในโกดังและโรงงาน ต่อมาในห้องพักที่สโนว์รักษาตัวในโรงพยาบาล ฉินและถังอธิบายรายละเอียดข้อมูลที่พวกเขาสืบมาได้ต่อหน้าตำรวจ สโนว์ และพ่อเลี้ยง หลังจากที่ข้อมูลถูกเปิดเผย พ่อเลี้ยงของสโนว์กระโดดออกจากหน้าต่างโรงพยาบาลเพื่อหลบหนี แต่ถูกคุน ไท่ขับรถชนตายก่อน คุนได้เลื่อนเป็นรองผู้กำกับเนื่องจากสามารถหยุดการหลบหนีของฆาตกรได้

อย่างไรก็ตาม ฉินค้นพบภายหลังว่านายสมบัติเป็นเกย์ ซึ่งหมายความว่าเขาไม่มีทางที่จะข่มขืนสโนว์ และค้นพบต่อไปว่านายสมบัติสงสัยสโนว์ว่าเป็นคนฆ่าลูกชายของเขาที่หายไปและสะกดรอยตามเธอ เธอจึงวางแผนให้นายสมบัติถูกฆ่าตาย ปั้นเรื่องว่าเธอถูกข่มขืน และสร้างหลักฐานปลอมเพื่อกำจัดทั้งนายสมบัติและพ่อเลี้ยงของเธอ ฉินเปิดเผยต่อสโนว์ว่าเขารู้เรื่องทั้งหมด แต่เลือกที่จะไม่ทำอะไรกับเธอหลังจากนั้น

ในเครดิตท้ายเรื่องมีฉากที่ฉินและถังได้รับเชิญไปยังสำนักงานของอินเทลเพื่อไปสืบคดีใหม่ในนิวยอร์ก

นักแสดง
-------

นักแสดงในเรื่องนี้ประกอบด้วย

* หวัง เป่าเฉียง รับบท ถัง เหริน (จีน: 唐仁)

ลุงของฉินซึ่งเป็นชายปลิ้นปล้อนผู้ซึ่งอาศัยอยู่ในกรุงเทพมหานคร และอ้างตัวว่าเป็นนักสืบมือหนึ่งของไชนาทาวน์ ถังทำงานรับจ้างขนของทั่วไปก่อนที่ฉินจะมาถึง และเป็นคนสุดท้ายที่เข้าไปในโกดังที่นายสมบัติถูกฆ่าตาย จึงถูกสงสัยจากทั้งตำรวจและโจรปล้นทองว่าเป็นคนฆ่านายสมบัติและขโมยทองคำ
* หลิว เฮ่าหรัน รับบท ฉิน เฟิง (จีน: 秦风)

หลานชายวัยรุ่นของถังซึ่งมีความทรงจำและทักษะไขคดีชั้นเยี่ยมแต่สอบเข้าวิทยาลัยตำรวจไม่ผ่าน เขาเดินทางมาพักร้อนที่กรุงเทพมหานครและเข้ามาพัวพันกับคดีฆาตกรรมนายสมบัติโดยบังเอิญ
* ถง ลี่ย่า รับบท อาเซียง (จีน: 阿香)

เจ้าของบ้านเช่าที่ถังเช่าอาศัยอยู่และตกหลุมรัก
* เฉิน เฮ่อ รับบท หวง หลันเติง (จีน: 黄兰登)

นายตำรวจคู่ปรับของคุน ไท่ที่ต้องการสืบคดีฆาตกรรมนายสมบัติ
* เซียว ยัง รับบท คุน ไท่ (จีน: 坤泰)

นายตำรวจเพื่อนสนิทของถัง เหรินและคู่ปรับของหวง หลันเติง
* เสียวเสิ่นหยาง รับบท เฮียเป่ย์ (จีน: 北哥)

* พัน เยฺว่หมิง รับบท หลี่ (จีน: 李)

* มาร์ก หม่า รับบท โทนี (จีน: 托尼)

ลูกน้องของหวง
* จาง จื่อเฟิง รับบท สโนว์ (จีน: 斯诺)
* เอกพันธ์ บรรลือฤทธิ์ รับบท ราเมศ แสงธรรม
* ชาลี อิ่มมาก รับบท ตำรวจ ชาลี อิ่มมาก

เพลงประกอบภาพยนตร์
------------------

| ลำดับ | ชื่อเพลง | เนื้อเพลง | ทำนอง | ขับร้อง | ยาว |
| --- | --- | --- | --- | --- | --- |
| 1. | "*ถังเหรินเจีย*" (จีน: 唐人街; เพลงเปิด) | จ้าว อิงจวิ้น | จ้าว อิงจวิ้น | หลี ยฺหวี่ชุน |   |
| 2. | "*ซ่าหว่าตี้ข่า*" (จีน: 萨瓦迪卡; เพลงปิด) | จ้าว จื่อหลง | ทิง หยัง | หนันเจิงเป่ย์จั้น |   |
| 3. | "*หวังซื่อจื่อเหนิงหุยเว่ย์*" (จีน: 往事只能回味; เพลงแทรก) | หลิน หวงคุน | หลิว เจียชัง | เมิ่ง ซือเฉิงและหวัง เป่าเฉียง |   |

การตอบรับ
---------

ภาพยนตร์เรื่องนี้ทำรายได้ 4.43 ล้านเหรียญสหรัฐในบ็อกซ์ออฟฟิศของจีน และทำรายได้เป็นอันดับที่เก้าใน พ.ศ. 2558 ในประเทศจีน โดยทำรายได้รวม 126 ล้านเหรียฐสหรัฐ

ภาคต่อ
------

*แก๊งม่วนป่วนนิวยอร์ก* ภาคต่อของภาพยนตร์เรื่องนี้ซึ่งเขียนและกำกับโดยเฉิน ซือเฉิงเช่นเดียวกันโดยมีฉากในไชนาทาวน์ย่านแมนแฮตตันในนครนิวยอร์กออกฉายในวันที่ 16 กุมภาพันธ์ พ.ศ. 2561 ในช่วงวันหยุดเทศกาลตรุษจีน โดยหวัง เป่าเฉียงและหลิว เฮ่าหรันยังคงแสดงนำร่วมกับนักแสดงสมทบรายอื่นได้แก่เซียว ยัง, ไมเคิล พิตต์, นาตาชา หลิว บอร์ดิซโซ, ยฺเหวียน หฺวา และซาโตชิ สึมาบูกิ

*แก๊งม่วนป่วนโตเกียว* ภาคสามของภาพยนตร์ซีรีส์นี้ออกฉายเมื่อวันที่ 12 กุมภาพันธ์ พ.ศ. 2564

รางวัลที่เสนอชื่อและได้รับ
--------------------------

| รางวัล | สาขา | ผู้ได้รับเสนอชื่อ | ผล |
| --- | --- | --- | --- |
| เทศกาลภาพยนตร์นักศึกษาปักกิ่ง ครั้งที่ 23 | บทภาพยนตร์ยอดเยี่ยม | เฉิน ซือเฉิง | ได้รับรางวัล |
| เซี่ยงไฮ้ฟิล์มคริติกส์อะวอดส์ ครั้งที่ 24 | ผู้กำกับภาพยนตร์หน้าใหม่แห่งปี | เฉิน ซือเฉิง | เสนอชื่อเข้าชิง |
| นักแสดงชายหน้าใหม่แห่งปี | หลิว เฮ่าหรัน | เสนอชื่อเข้าชิง |
| ภาพยนตร์ใหม่แห่งปี | *แก๊งม่วนป่วนเยาวราช* | เสนอชื่อเข้าชิง |
| เทศกาลภาพยนตร์นานาชาติเซี่ยงไฮ้ ครั้งที่ 19 | เอเชียนนิวคัมเมอร์อะวอร์ด (ภาพยนตร์ยอดเยี่ยม) | *แก๊งม่วนป่วนเยาวราช* | เสนอชื่อเข้าชิง |
| เอเชียนนิวคัมเมอร์อะวอร์ด (นักแสดงชายยอดเยี่ยม) | หลิว เฮ่าหรัน | เสนอชื่อเข้าชิง |
| เอเชียนนิวคัมเมอร์อะวอร์ด (บทภาพยนตร์ยอดเยี่ยม) | เฉิน ซือเฉิง | เสนอชื่อเข้าชิง |
| ไชนาฟิล์มอินเด็กซ์เฟสติวัล ครั้งที่ 7 | นักแสดงชายหน้าใหม่ยอดเยี่ยม | หลิว เฮ่าหรัน | ได้รับรางวัล |
| ผู้กำกับหน้าใหม่ยอดเยี่ยม | เฉิน ซือเฉิง | ได้รับรางวัล |
| หฺวาติ่งอะวอดส์ครั้งที่ 20 | ผลสำรวจความนิยมในประเทศจีน "ผู้ผลิตภาพยนตร์ยอดเยี่ยม" | *แก๊งม่วนป่วนเยาวราช* | เสนอชื่อเข้าชิง |
| ผลสำรวจความนิยมในประเทศจีน "นักแสดงหน้าใหม่ยอดเยี่ยมในประเทศจีน" | หลิว เฮ่าหรัน | ได้รับรางวัล |
| ผลสำรวจความนิยมในประเทศจีน "นักแสดงชายยอดเยี่ยมในประเทศจีน" | หวัง เป่าเฉียง | เสนอชื่อเข้าชิง |
| ภาพยนตร์ยอดนิยม 50 อันดับแรก | *แก๊งม่วนป่วนเยาวราช* | อันดับที่ 7 |
| เทศกาลภาพยนตร์นานาชาติเวนิส ครั้งที่ 73 | Special recommendation and exhibition unit of "Venice Day" | *แก๊งม่วนป่วนเยาวราช* | ได้รับรางวัล |
| รางวัลม้าทองคำ ครั้งที่ 53 | กำกับภาพยอดเยี่ยม | ตู้ เจี๋ย | เสนอชื่อเข้าชิง |
| กำกับท่าทางยอดเยี่ยม | อู่ กัง | ได้รับรางวัล |
| กำกับศิลป์ยอดเยี่ยม | หลี เหมี่ยว | เสนอชื่อเข้าชิง |
| ออกแบบเสื้อผ้าและเครื่องสำอางยอดเยี่ยม | จาง ซื่อเจี๋ย | ได้รับรางวัล |
| เพลงประกอบภาพยนตร์ยอดเยี่ยม | "*ซ่าหว่าตี้ข่า*" | เสนอชื่อเข้าชิง |
| ไชนีสฟิล์มมีเดียอะวอดส์ ครั้งที่ 16 | ภาพยนตร์ที่มีผู้ชมสูงสุด | *แก๊งม่วนป่วนเยาวราช* | ได้รับรางวัล |
| นักแสดงชายที่มีผู้ชมสูงสุด | หลิว เฮ่าหรัน | เสนอชื่อเข้าชิง |
| การแสดงที่มีผู้ชมสูงสุด | หลิว เฮ่าหรัน | เสนอชื่อเข้าชิง |

อ้างอิง
-------

1. 1 2  "唐人街探案（2015）". *cbooo.cn* (ภาษาจีน). สืบค้นเมื่อ December 26, 2015.
2. ↑  "*DETECTIVE CHINATOWN* (15)". *British Board of Film Classification*. 12 January 2016. สืบค้นเมื่อ 17 January 2016.
3. ↑  Tartaglione, Nancy (2018-01-11). "'Detective Chinatown 2' Director Chen Sicheng On Filming Sequel In New York". *Deadline* (ภาษาอังกฤษ). สืบค้นเมื่อ 2020-07-04.
4. ↑  "Tang ren jie tan an (2015)". *The Numbers*. สืบค้นเมื่อ January 4, 2016.
5. ↑  Brzeski, Patrick (December 29, 2015). "China Box Office: 'Mojin' Marches Toward $200 Million". *The Hollywood Reporter*. สืบค้นเมื่อ December 31, 2015.
6. 1 2  "唐人街探案 (2015)". *movie.douban.com* (ภาษาจีน). Douban. สืบค้นเมื่อ December 26, 2015.
7. ↑  "China Box Office: 'Mojin' and 'Devil' Score Strongly Over Busy Christmas Weekend". *Variety*. 28 December 2015. สืบค้นเมื่อ 30 December 2015.
8. ↑  "《唐探2》曝"大跌眼镜"阵容海报 王宝强妻夫木聪等中日美明星共襄侦探盛会 – Mtime时光网". *news.mtime.com*. คลังข้อมูลเก่าเก็บจากแหล่งเดิมเมื่อ 2019-01-03. สืบค้นเมื่อ 2020-06-05.
9. ↑  Grater, Tom (16 January 2020). "Chinese Blockbuster 'Detective Chinatown 3' To Roll Out In 150+ U.S. Cinemas". *Deadline* (ภาษาอังกฤษ). สืบค้นเมื่อ 1 April 2020.

แหล่งข้อมูลอื่น
---------------

* *Detective Chinatown* ที่อินเทอร์เน็ตมูวีเดตาเบส
* *Detective Chinatown* ที่รอตเทนโทเมโทส์